רבות דובר על המצוקות הרגשיות הרבות ועל מצבי חירום וקיצון המתגלים בקרב בני נוער בתקופה הנוכחית. תופעות אלה מחייבות גם את צוותי ההוראה ביחידות לגלות ערנות יתרה למצבם הרגשי של הלומדים, לגלות חום, אכפתיות ואמפתיה ולטפח את הקשרים האישיים עמם. מקצוע ההוראה מזמן, לצד הפדגוגיה, התנסויות רגשיות רבות: התלהבות, דאגה, אהבה, כעס ואכזבה, עבודת המורה משמעותה התמודדות עם רגשותיו האישיים ועם רגשות התלמיד.

מחקרים רבים מעידים על כך שאיכות הקשר בין מורה לתלמיד מנבאת את תפקוד התלמיד בתחום האקדמי הרגשי חברתי, את רמת המוטיבציה ורמת המעורבות שלו ביחידה. כאמור, בתקופה זו אנו נדרשים לחזק את התלמידים ביחידה ולהעניק להם, לצד הלמידה, תחושת ביטחון, עזרה וגיוס מוטיבציוני כך שלמרות הכל יוכלו להגיע ליעדים שהוגדרו עבורם בתחילת השנה.

להלן מספר פעולות המחזקות את הקשר שבין מורה לתלמיד, משדרות לתלמיד אמונה ונחישות בהצלחתו ומקנות לו תחושת שייכות:

\*קישור הלמידה לתחומי העניין של התלמיד.

\*התייחסות לצרכיו האישיים של התלמיד בעזרת שאלות כגון: מהם תחומי העניין שלך? מה אתה אוהב? מה מניע אותך? מה עוזר לך להצליח?

\*נקודות חוזק של התלמיד- חפשו, הדגישו וחיזרו עליהן מפעם לפעם.

\*יצירת פגישות פרטניות קצרות – לפני או אחרי השיעור - מדגיש את החוזק ומשלים את הפערים במידת הצורך.

\*משוב - חשוב לתת משוב **מידיי** על למידה עצמית, השקעה, מאמץ וכו'.

\*פומביות להצלחות - באמצעות שיחות עם הורים, דיווח לצוות היחידה.